b'\n_START_ARTICLE_\nHalikonjoen rautatiesilta\n_START_PARAGRAPH_\nHalikonjoen rautatiesilta on vuonna 1993 valmistunut rantaradan silta, joka ylitt\xc3\xa4\xc3\xa4 Halikonjoen it\xc3\xa4-l\xc3\xa4nsi -suunnassa Halikon kirkonkyl\xc3\xa4ss\xc3\xa4 Salossa. S\xc3\xa4hk\xc3\xb6istetty yksiraiteinen silta valmistui ja otettiin k\xc3\xa4ytt\xc3\xb6\xc3\xb6n 1993._NEWLINE_Ter\xc3\xa4sbetoninen ratasilta on viisiaukkoinen j\xc3\xa4nnitetty kotelopalkkisilta, jonka suurin aukko on 50 metri\xc3\xa4 ja sillan kokonaispituus 175 metri\xc3\xa4. P\xc3\xa4\xc3\xa4j\xc3\xa4nteen viereiset j\xc3\xa4nteet ovat 30 ja reunaj\xc3\xa4nteet 25 metri\xc3\xa4 pitki\xc3\xa4. Kotelopalkki on jatkuvarakenteinen ja silta oli valmistuessan Suomen rataverkon pitk\xc3\xa4j\xc3\xa4nteisin betoninen palkkisilta.\n_START_SECTION_\nHalikonjoen aikaisempi ratasilta\n_START_PARAGRAPH_\nNykyisen rautatiesillan vieress\xc3\xa4 on vanha k\xc3\xa4yt\xc3\xb6st\xc3\xa4 poistettu museoitu silta._NEWLINE_Halikonjoen ensimm\xc3\xa4inen rautatiesilta rakennettiin rantaradan rakennust\xc3\xb6iden yhteydess\xc3\xa4 1899. Siin\xc3\xa4 oli 38 metri\xc3\xa4 pitk\xc3\xa4 paraabeliristikkoj\xc3\xa4nne. Punaiset r\xc3\xa4j\xc3\xa4yttiv\xc3\xa4t sillan sis\xc3\xa4llissodan loppupuolella 11. huhtikuuta 1918. R\xc3\xa4j\xc3\xa4ytys oli pudottanut sillan p\xc3\xa4\xc3\xa4j\xc3\xa4nteen viereisen levypalkin p\xc3\xa4\xc3\xa4n alas ja my\xc3\xb6s pilarin yl\xc3\xa4p\xc3\xa4\xc3\xa4 oli vaurioitunut. Silta saatiin viimeisen\xc3\xa4 rantaradan silloista korjatuksi 13. kes\xc3\xa4kuuta 1918. Siltaa uusittiin viel\xc3\xa4 kertaalleen 1959.'